Benɛ hwɔ ba Israel zugba a nɔ ɔ, yo ko nɛ a tsɛɛ lɛ ke Naomi kɛ e huno, kɛ a bimɛ nyumuhi enyɔ hia kɛ je Israel kɛ ho Moab zugba a nɔ ya. Pee se ɔ, Naomi huno ɔ ba gbo. E binyumu ɔmɛ a ti nɔ kake yo ji Rut, nɛ nɔ kake hu e yo ji Ɔpa. A ji Moab yihi. Aywilɛho sane ji kaa, pee se ɔ, Naomi binyumu ɔmɛ hu ba gbo.
Benɛ Naomi nu kaa hwɔ ɔ se po ngɛ Israel ɔ, e pee e juɛmi kaa e maa kpale e se kɛ ho Israel ya. Benɛ e yaa a, Rut kɛ Ɔpa piɛɛ e he. Se benɛ a ngɛ blɔ ɔ nɔ kɛ yaa a, Naomi de mɛ ke: ‘Nyɛɛ kɛ ye binyumu ɔmɛ hi si saminya nɛ nyɛɛ kɛ imi hu hi si saminya. I suɔ nɛ nyɛ ya gba ekohu. Nyɛɛ kpale nyɛ se kɛ ho Moab ya.’ Rut kɛ Ɔpa de lɛ ke: ‘Wa suɔ mo! Wa sume nɛ waa je o he.’ Se Naomi de mɛ si abɔ ke a kpale. Nyagbenyagbe ɔ, Ɔpa kpale e se, se Rut lɛɛ e kpale we. Lɔ ɔ he ɔ, Naomi de lɛ ke: ‘Ɔpa kpale e se kɛ yaa nyɛ ma mi bi ɔmɛ kɛ nyɛ mawu ɔmɛ a ngɔ. O kɛ lɛ nɛ ho.’ Se Rut de lɛ ke: ‘I be mo sie. Ma ngɔ o weku li kɛ pee ye weku li, nɛ o Mawu maa pee ye Mawu.’ Benɛ Rut tu munyu nɛ ɔ, kɛ o susu kaa Naomi nu he ha kɛɛ?
Rut kɛ Naomi ya su Israel. Jamɛ a be mi ɔ, a bɔni ngma kpami ngɛ ma a mi momo. Ligbi ko ɔ, Rut ho konɛ e ya kukuɔ ngma nɛ piɛ ngɛ nyumu ko nɛ a tsɛɛ lɛ ke Boaz ɔ ngmɔ mi. Rahab bi ji Boaz. Boaz nu kaa Moab no ji Rut, nɛ e le hu kaa Rut kɛ Naomi hi si saminya. Boaz de e ní tsuli ɔmɛ ke e sa nɛ a si ngma a eko ngɛ ngmɔ ɔ nɔ ha Rut konɛ e kukuɔ.
Jamɛ a gbɔkuɛ ɔ, Naomi bi Rut ke: ‘Mɛnɔ ngmɔ mi lɛ o ya tsu ní ngɛ mwɔnɛ ɔ?’ Rut de lɛ ke: ‘A tsɛɛ ngmɔtsɛ ɔ ke Boaz.’ Naomi de lɛ ke: ‘Boaz nɛ ɔ, ye huno ɔ weku no ji lɛ. Moo ya e ngmɔ ɔ mi daa, nɛ o kɛ yihewi kpa amɛ nɛ tsu ní. Nɔ ko be mo haoe ngɛ lejɛ ɔ.’
Rut ya nɔ nɛ e tsu ní ngɛ Boaz ngmɔ ɔ mi hluu kɛ ya si benɛ ngma kpami be ɔ ba nyagbe. Boaz yɔse kaa Rut ji yo kpakpa, nɛ e tsuɔ ní wawɛɛ. Jamɛ a be ɔ mi ɔ, ke nyumu ko kɛ e yo fɔ we binyumu loko nyumu ɔ gbo ɔ, nyumu ɔ weku no lɛ ngɔɔ yo ɔ. Enɛ ɔ he ɔ, Boaz ngɔ Rut. A fɔ binyumu nɛ a wo lɛ biɛ ke Obɛd. Pee se ɔ, Obɛd binyumu ba fɔ Matsɛ David. Naomi huɛmɛ ɔmɛ tsuo a bua jɔ. A de ke: ‘Sisije ɔ, Yehowa ha mo Rut, nɛ e kɛ mo hi si saminya, nɛ amlɔ nɛ ɔ, e ha nɛ o ná bibi. Yehowa sa yi jemi.’
“Huɛmɛ komɛ mɛtɛɛ a sibi a he kpɛii pe nyɛmimɛ tete po.”—Abɛ 18:24